শিল্প পুলিশ ও শ্রমিকরা জানায়, সদর উপজেলার বোর্ড বাজারের বড়বাড়ি এলাকায় অবস্থিত  সাউদার্ন ক্লথিংস লিমিটেড কারখানার শ্রমিকরা গত বৃহস্পতিবার বেতন বৃদ্ধিসহ পিস রেট বাড়ানোর দাবি করে। মালিকপক্ষ এ দাবি না মানলে উভয়ের মধ্যে দ্বন্দ্ব দেখা দেয়। গতকাল সকালে কাজ করতে এসে শ্রমিকরা কারখানার মূল ফটকে কারখানা অনির্দিষ্টকালের জন্য বন্ধের নোটিস দেখতে পায়। এতে তারা উত্তেজিত হয়ে ওঠে। পরে শ্রমিকরা কারখানার সামনে বিক্ষোভ করতে থাকে। এক পর্যায়ে তারা ইট-পাটকেল নিক্ষেপ করে কারখানায় ভাংচুর চালায়। বেলা ৩টার দিকে কয়েক হাজার শ্রমিক ঢাকা-ময়মনসিংহ মহাসড়ক অবরোধ করে। এসময় তারা ১০-১২টি গাড়ির কাঁচ ভাংচুর করে। খবর পেয়ে  জয়দেবপুর থানা ও শিল্প পুলিশ ঘটনাস্থলে গিয়ে শ্রমিকদের লাঠিচার্জ করে সরিয়ে দিতে চাইলে উভয়ের মধ্যে ধাওয়া-পাল্টা ধাওয়া হয়। এ সময়ে ৫ শ্রমিক আহত হয়। ঘন্টা খানেক পর শ্রমিকরা অবরোধ তুলে নেয়। কারখানার ম্যানেজার (প্রশাসন) বাকিউজ্জামান জানান, ভাংচুরের ভয়ে কারখানা অনির্দিষ্টকালের জন্য বন্ধ ঘোষণা করা হয়েছিল।